A̱ghyang a̱tuk nang zi̱ shya̱ di̱ naat da̱ a̱vwuo naai A̱gwaza,
zi̱ si̱ myim ma̱ng nggwon neam a̱ghyang ka̱ yet a̱khwo wa.
Ka̱ byia̱ a̱ka̱tuk ntswa a̱ beang nka shei nkyang na̱ na bai á̱zanson a̱ni.
Ka̱ shyat á̱niet byia̱ nka ba kurum gba̱mgbam.
Ka̱ si̱ nwuo khwi Bulut ma̱ng a̱nzi̱t,
a̱ lyiat mi̱ chet,
nyia̱,
“Á̱niet bani yet á̱khwo A̱gwaza Tswazwa,
a̱ Swak ma̱ng Shi a̱ni!
A̱wot ba̱ bai ba̱ tak ma̱ng a̱nyin si̱sak nang nyi na nshya̱ san a̱ni!”
Nggwon neam ka si̱ bwuo mam ma̱ a̱di̱di̱t nang ka̱ lyiat a̱nia.
Á̱ si̱ tat jen nang Bulut nnwuo a̱di̱dam a̱ni,
a̱ si̱ bwuak a̱ si̱ nyia̱ ma̱ng a̱ka̱tuk ntswa wu,
a̱ shya̱ ma̱ nka a̱ni,
“N kam ang mami a̱lyoot Yesu Kristi;
ghwut a ghwon nggwon neam ka!”
Mi̱ di̱ yong a̱hwa,
a̱ka̱tuk ntswa wu si̱ kin ghwut,
a̱ si̱ ghwon nkaa!
Jen nang á̱niet byia̱ a̱khwo nggwon neam ba ndi nang vak shyat kurum mba hu nyim a̱ni,
huhwa ba̱ si̱ ta̱bat Bulut ma̱ng Sila.
Ba̱ si̱ kwak ba á̱ nat ndyo mi̱ tungga.
Ba̱ si̱ tyia̱ mba mbwak á̱niet ba̱ nyia̱ tyok a̱keang hu a̱ni.
Nang ba̱ mbai ma̱ng a̱mba a̱zaghyi á̱niet nyia̱ tyok ka a̱ni,
á̱niet byia̱ a̱khwo nggwon neam ba si̱ nyia̱,
“Á̱niet bani yet A̱yahudawa bya.
A̱wot ba̱ tyei jhya̱ ma̱ a̱keang ka!
Ba̱ tyiet nzi̱t tangka̱i taada da̱ ku myim nzi̱t A̱romawa,
zi̱ khwi a̱ni bah!”
Á̱kpa a̱niet ka si̱ kin doot jhya̱ di̱ Bulut ma̱ng Sila.
A̱wot á̱niet nyia̱ shi̱ri̱ya ba si̱ tyia̱ á̱ sam mba a̱yaatoot ba,
a̱wot á̱ tsot ba ma̱ng shán.
Nang á̱ ntsot ba ba̱t a̱ni,
á̱ si̱ nyim ba mi̱ jaru.
Á̱ si̱ nwuak a̱kwak a̱son á̱niet chok jaru wu doka gu chok Bulut ma̱ng Sila shansham.
Huhwa,
a̱kwak a̱son a̱niet chok jaru wu si̱ yuut ba á̱ tyia̱ ma̱ swang jaru ka.
A̱wot a̱ si̱ tyia̱ a̱ti̱tak mba ba mi̱ swom.
Nang á̱ nshim tat a̱ka̱wa̱tyia̱ a̱tyetuk a̱ni,
Bulut ma̱ng Sila si̱ ta̱bat naai A̱gwaza.
Ba̱ tsa bwom bubwom dyep A̱gwaza,
nang á̱kum á̱khwo ka myiai a̱fufwuo á̱ fwuong!
Mi̱ di̱ yong a̱hwa,
a̱byin ka si̱ kin tyi̱ri̱m mi̱ chet,
kuntyin jaru na si̱ zwun!
Mi̱ da̱ a̱ka̱nyiung,
a̱mgba̱m nyinyiit na si̱ kin nyi̱ri̱p!
A̱wot a̱yaanyanyang ba nang á̱ ku nvwoi á̱khwo ba a̱ni,
si̱ byii̱k!
A̱kwak a̱son á̱niet chok jaru wu si̱ kin shyip mi̱ nda na.
Nang gu ndi nyinyiit jaru na nshya̱ gang a̱ni,
a̱ si̱ fa a̱mgba̱m á̱khwo ba ghwut ba̱ si̱ tyong!
Gu si̱ khwat tswat a̱ na nhyat a̱pyia̱ nggu.
A̱jawa Bulut si̱ kam nggu ma̱ng a̱gba̱ndang a̱nwuat nyia̱,
“Yok hyat a̱pyia̱ ang bah!
A̱mgba̱m nzi̱t,
zi̱ nshya̱ cha̱chaat!”
A̱kwak a̱son á̱niet chok jaru wu si̱ nyia̱,
á̱ bai ma̱ng a̱nggu long sang.
A̱ si̱ tyia̱ kwak a̱ nwuo mami jaru ji.
A̱ si̱si̱ ta̱bwak a̱zaghyi Bulut ma̱ng Sila,
nang vam nggu hu tyi̱ri̱m.
A̱jawa gu si̱ ghwut ma̱ng Bulut ma̱ng Sila mi̱ jaru ji.
A̱ si̱ lyip ba nyia̱,
“A̱yaakwak a̱son,
yihwa myim n nyia̱,
n ka nshya̱ swuan sang sangba̱p ji?”
Ba̱ si̱ nwuak gu shim nyia̱,
“Nwan ma̱ng kyang bwak ang hu,
nyi nwuak fwuo da̱ A̱tyoli Yesu,
nyi na shya̱ swuan sang sangba̱p ji.”
A̱jawa,
á̱niet Bulut si̱ nshei nggu a̱lyiat A̱gwaza na mbeang a̱mgba̱m kyang bwak a̱mali nggu hu.
A̱tyetuk a̱kya,
a̱kwak a̱son á̱niet chok jaru wu si̱ kyiak baa.
A̱ si̱ kwi mba a̱fi̱fa̱t ba.
Mi̱ di̱ yong a̱hwa nggu mbeang a̱mgba̱m kyang bwak nggu hu;
á̱ si̱ nyia̱ mba ba̱ptisman.
A̱kwak a̱son á̱niet chok jaru wu si̱ bai ma̱ng a̱mba a̱gbang nggu.
A̱ si̱ nang mba kyayak,
ba̱ ya.
A̱wot nggu ma̱ng kyang bwak nggu hu ba̱ si̱ gwai ba̱t,
mat a̱mgba̱m ba ku nwuak fwuo da̱ A̱gwaza!
Da̱ a̱tsotson tat ka,
a̱cha̱chet á̱niet shi̱ri̱ya a̱keang ba si̱ ta̱m mman shan da̱ a̱vwuo a̱kwak a̱son á̱niet chok jaru wu nyia̱,
“Ti̱n á̱niet a̱bya kai ghwon,
ba̱ nkat!”
Huhwa a̱kwak a̱son a̱niet chok jaru wu si̱ tak ma̱ng Bulut nyia̱,
“A̱cha̱chet á̱niet shi̱ri̱ya a̱keang ba ta̱m nyia̱,
á̱ ghwon nyin nyi nkat,
nyi si̱ kwai shansham.”
A̱jawa Bulut si̱ nyia̱ ma̱ng a̱tyu chok jaru wu,
“Ba̱ ku tsot zi̱t kpa̱sai nang konyan nwuan.
A̱wot ku nang zi̱ ngyet mman a̱byin A̱romawa nia,
ba̱ si̱ nyim nzi̱t mi̱ jaru.
Da̱ mba,
ba̱ nwuak zi̱t a̱wat á̱ nyia̱ nzi̱t shi̱ri̱ya bah.
A̱wot di̱ yong huni,
ba̱ sii chat zi̱ nkat da̱ bang a?
Kaai,
a̱tsak a̱lyiat ku na tyia̱ bah!
Yok ba,
ba̱ bai ba̱ ti̱n nzi̱t ma̱ á̱pyia̱ mba!”
Jen nang mman shan na mbwuok á̱ nat,
á̱ si̱ tak ma̱ng a̱cha̱chet á̱niet shi̱ri̱ya a̱keang ba,
nang Bulut ma̱ng Sila ngyet mman a̱byin A̱romawa nia a̱ni;
ba̱ si̱ fa̱k a̱wun!
Huhwa,
a̱cha̱chet á̱niet shi̱ri̱ya a̱keang ba si̱ bai mi̱ jaru ji.
Ba̱ si̱ naai Bulut ma̱ng Sila ba̱ chi mbaa.
A̱wot ba̱ si̱ ti̱n ba mi̱ jaru ji.
Ba̱ si̱ naai mba ba̱ ghwon a̱keang ka.
Nang Bulut ma̱ng Sila nghwut mi̱ jaru ji a̱ni,
ba̱ si̱ bwuok á̱ nat a̱mali Lidiya.
Ba̱ si̱si̱ shya̱ sot á̱niet khwi nang ba̱ tung a̱ja.
Ba̱ si̱ bu tyia̱ mba gba̱gbak mi̱ khwi Yesu hu.
Nang ba̱ ntyak a̱ni,
ba̱ si̱ ghwon a̱keang ka,
ba̱ si̱ nkat.